16:06

Født Fri mister statsstøtten: - Svært alvorlig :

Organisasjonen Født Fri, der Shabana Rehman er daglig leder, mister statsstøtten på grunn av dårlig økonomistyring, opplyser Kunnskapsdepartementet.

Det skjer etter en granskning av Ernst and Young på oppdrag for Integrerings- og mangfoldsdirektoratet (IMDi), opplyser Kunnskapsdepartementet i en pressemelding.

- Rapporten viser at offentlige tildelte midler ikke har blitt brukt i tråd med formålet, og dette er svært alvorlig, sier statssekretær med ansvar for integreringssaker i Kunnskapsdepartementet, Grunde Almeland (V).

Ifølge granskningsrapporten kan penger ha blitt brukt til private formål. I tillegg avdekker den sviktende økonomistyring, at tilskudd ikke er brukt i henhold til tilskuddsordningens retningslinjer og at det ikke er rapportert om alt pengene er brukt på.

Ernst and Young anbefaler at IMDi vurderer å politianmelde forholdene avdekket i rapporten.

- På bakgrunn av funnene i rapporten fra Ernst and Young er vår vurdering at vilkårene for tilskuddet, som de fremgår i våre tilskuddsbrev, ikke er oppfylt. IMDi vurderer det som tilstrekkelig underbygget at økonomistyringen i stiftelsen ikke er god, samt at deler av tilskuddene ikke anses å være benyttet i tråd med formålet for tilskuddsordningen, sier IMDi-direktør, Libe Rieber Mohn.

Født Fri har siden 2017 arbeidet med å motvirke negativ sosial kontroll og likestilling. Siden da har stiftelsen mottatt drøye 15 millioner kroner i tilskudd over statsbudsjettet og fra IMDi.

Sistnevnte mottok i august et varsel om Født Fri, som varslet om at tilskudd ikke var brukt i tråd med stiftelsens formål.

Det har ikke lykkes Dagbladet å komme i kontakt med styreleder i Født Fri, Jan Sverre Asker.

(NTB/Dagbladet)